太湖詩 投龍潭
作者：皮日休
朝代：唐

paragraphs: 龜山下最深，惡氣何洋溢。
涎水瀑龍巢，腥風卷蛟室。
曉來林岑靜，獰色如怒日。
氣涌撲炱煤，波澄埽純漆。
下有水君府，貝闕光比櫛。
左右列介臣，縱橫守鱗卒。
月中珠母見，煙際楓人出。
生犀不敢燒，水怪恐摧捽。
時有慕道者，作彼投龍術。
端巖持碧簡，齋戒揮紫筆。
兼以金蜿蜒，投之光焌律。
琴高坐赤鯉，何許縱仙逸。
我願與之遊，茲焉託靈質。